**A második ember**

A tanév befejezése után kezdtük el idén a hittantáborunkat Mágocson, 22 gyermekkel. Az esős tavasz után jól jöttek ezen a héten a nyári meleg napok: az udvari játékhoz, strandhoz, kézművesedéshez, fagyizáshoz, tábortűzhöz, az éjszakai túrához, melyet immár rendhagyó módón, több éve, Sebestyén Zoltán vezet. Nagyszerű, élmény dús hét volt, a gyerekek jól érezték magukat.

A hét címe: „A második ember”volt.

Ez az ötlet egy gondolatból született, hogy ma már mindenhol versenyhelyzettel találkozunk gyermekként és felnőttként is. A versenyhelyzetnek általában van egy- két nyertese, de mi történik, ha nem mi vagyunk azok? Hogy éljük meg ezeket a helyzeteket? Mit kell tenni?

Az első két nap Zsindelyné Tüdős Klára és Kós Károly életén keresztül azt mutattuk be, hogy amikor eljött egy olyan időszak, amikor nem lehettek elsők, felismerték, hogy Isten fontosabb feladatot akar rájuk bízni. És ők cselekedtek, szolgáltak, töretlenül hittek és építettek.

Harmadik nap - Dávid és Jonátán barátságán keresztül - beszéltünk arról, hogy egyenrangúak vagyunk. A jó barátság titka, hogy nem nézem le a másikat. Hisz a biblia úgy fogalmazza meg, hogy a két barát úgy szerette egymást, mint önmagát. És befejezésül a negyedik nap Kornéliusz történetén keresztül az előítéleteinkről hallottunk, arról az első megítélésről, amely a másikat sokadik helyre sodorja. ”Amit Isten megtisztított, ne tartsd tisztátalannak.”- szólt az ige. És az üzenet: hogy Isten szól ma is mindenkinek. Isten számára mi mindnyájan elsők vagyunk.

Minden tábori napot esti áhítattal fejeztünk be, melyet Molnár Imre lelkész úr tartott, egy-egy ismert bibliai történetet feldolgozva és más megvilágításba helyezve.

Norber, új énekeket ismertetett meg velünk, melynek nagy sikere volt.

Szeretném megköszönni munkatársaimnak, Ferencz Gabriellának, Csonka Mónikának, Molnár Imrének, Molnár Norbertnek áldozatos munkáját. A gyülekezetnek és az egyházmegyének azt a sok és sokféle támogatást, amellyel gondoltak ránk. Imádságuk végigkísért ezen a héten.

Fadgyas Éva